**III. KÖTET: MŰSZAKI LEÍRÁS**

**MŰSZAKI LEÍRÁS**

**a „Központi háziorvosi ügyeleti szolgáltatás ellátása a Vasvári kistérségben” tárgyú közbeszerzési eljáráshoz**

A beszerzés célja a központi háziorvosi ügyeleti szolgáltatás ellátása a Vasvári kistérségben vállalkozási szerződés keretében.

**1. Központi ügyelet rendelkezésre állási ideje:**

Hétfőtől csütörtökig délután 16:00 órától másnap reggel 7 óra 30 percig. Pénteken 13 óra 30 perctől szombaton reggel 7 óra 30 percig. Heti pihenőnapokon, munkaszüneti napokon, ünnepnapokon reggel 7 óra 30 perctől másnap reggel 7 óra 30 percig, teljes 24 órában.

**2. Állandó lakosságszám:**

13.937 fő (2015. január 1.-i statisztikai adat alapján).

**3. Központi ügyelet területi ellátási kötelezettsége az alábbi települések területére terjed ki:**

Vasvár, Alsóújlak, Bérbaltavár, Nagytilaj, Csehi, Csehimindszent, Csipkerek, Mikosszéplak, Győrvár, Andrásfa, Petőmihályfa, Hegyhátszentpéter, Kám, Szemenye, Egervölgy, Oszkó, Olaszfa, Pácsony, Rábahidvég, Püspökmolnári, Gersekarát, Telekes, Sárfimizdó.

**4. Rendelő:**

9800 Vasvár, Árpád tér 3. (földszinti rendelő, pihenő, váró, mellékhelység, garázs, emeleti kiszolgáló és pihenőhelységek). A rendelő épülete Vasvár Város Önkormányzatának tulajdona. Az épületet a tulajdonos a feladat ellátásához ingyenesen biztosítja a nyertes ajánlattevőnek.

Az Árpád tér 3. szám alatt, a rendelő pihenőjében a vérvételi hely a vállalkozási szerződés megkötése után is tovább működik, hétköznap 7.30 órától 10.30 óráig. Ezt a nyertes ajánlattevő köteles tudomásul venni, a felmerülő közüzemi költségeket a tulajdonos arányosan megfizeti.

**5. Az ellenszolgáltatás teljesítésének feltételei:**

A szolgáltatás ellenértéke a tárgyhavi OEP finanszírozás. A finanszírozást közvetlenül az OEP-al kötött ellátási szerződés alapján a szolgáltató kapja. Ezen kívül a Vasi Hegyhát Önkormányzati Társulás ajánlatkérő lakosságszám alapján havonta hozzájárulást fizet.

1. **Nyertes ajánlattevő feladata, kötelezettségei**

**1. Feladatkör:**

1. Központi háziorvosi ügyeleti szolgáltatás ellátása (felnőtt és gyermek ügyelet egyben) a Vasvári kistérségben.
2. A nyertes ajánlattevő feladata a napi működés biztosításához szükséges szakmai anyag, gyógyszer, vegyszer, kis értékű tárgyi eszköz biztosítása, továbbá gondoskodnia kell a veszélyes hulladék elszállíttatásáról, ártalmatlanításáról, illetve takarításról.
3. A nyertes ajánlattevő kötelessége az orvosi textíliák és eszközök sterilizálásáról és tisztításáról gondoskodni.
4. A nyertes ajánlattevő feladata a szükséges felelősségbiztosítás megkötése, továbbá a rendelő épületében, eszközökben keletkező kisebb hibák javítása.
5. A nyertes ajánlattevő feladata a szolgáltatás ellátáshoz a személyi feltételek biztosítása, annak figyelembe vételével, hogy az ügyeleti szolgálatban egy a 4/2000. (II.25) EüM rendelet 11. § (9) bekezdésében szereplő előírásoknak megfelelő orvos, egy ápoló és egy személygépjármű-vezető rendelkezésre állása kötelező minimumfeltétel.

**2. Személyi feltételek:**

1. A nyertes ajánlattevőnek rendelkeznie kell a szerződés teljesítésében résztvevő orvosok munkáját irányító **2 fő** ***szakmai felettes****sel*, aki az ügyelet rendelkezésre állási ideje alatt legfeljebb 1 órán belül a rendelőben van, illetve telefonon az ügyelet ideje alatt folyamatosan elérhető. A szakmai felettesek vonatkozásában ajánlattevő a Kbt. 65. § (10) bekezdését alkalmazza, azaz a nyertes ajánlattevő a szerződés teljesítése során a szakmai felettesként alvállalkozót nem vonhat be.
2. A nyertes ajánlattevőnek biztosítania kell a szerződés teljesítésében résztvevő **6 fő ügyeletet végző orvos** szakembert, akik a 4/2000. (II.25) EüM rendelet 11. § (9) bekezdésében szereplő előírásoknak megfelelnek és mindegyikük rendelkezik legalább *24 hónap alapellátás ügyeletben eltöltött szakmai tapasztalattal*, továbbá közülük **2 fő** ***oxyológia és sürgősségi orvostan szakvizsgával is*** rendelkezik. A 6 főből 2 fő orvos vonatkozásában ajánlattevő a Kbt. 65. § (10) bekezdését alkalmazza, azaz a nyertes ajánlattevő a szerződés teljesítése során e feladat ellátására alvállalkozót nem vonhat be.
3. Előnyt jelent, ha ajánlattevő rendelkezik az ajánlattevővel munkaviszonyban álló a szerződés teljesítésében részt vevő **1 fő** ***gyermekgyógyász szakorvossal***, aki legalább 24 hónap szakmai tapasztalattal rendelkezik és az ügyelet ideje alatt legfeljebb 1 órán belül a rendelőben van és telefonon az ügyelet ideje alatt folyamatosan elérhető.
4. A nyertes ajánlattevő - előszerződés vagy szándéknyilatkozat alapján –min. **1 fő** ***vasvári kistérségi háziorvos*** szakemberrel kell együttműködésben állnia a szerződés teljesítése során, az együttműködés keretében a háziorvos a szerződés teljesítésébe állandó jelleggel vagy helyettesítőként is részt vehet.

**3. Alkalmazottak átvétele**

1. A nyertes ajánlattevő köteles a központi ügyeleten dolgozó **2 fő ápolót** és **1 fő személygépjármű-vezetőt** *(közalkalmazottak)* átvenni és a közalkalmazotti jogviszonyuk alatt szerzett szolgálati idejük elismerésével biztosítani a jogfolytonos tovább foglalkoztatásukat, amennyiben a közalkalmazottak jogállásáról szóló 1992. évi XXXIII. törvény (Kjt.) 25/A. § (5) bekezdése alapján a közalkalmazott a további foglalkoztatáshoz hozzájárul és megfelel az átvétel időpontjában, vagy a munkába álláskor érvényes szakmai, jogszabályi és képzettségi feltételeknek.
2. Továbbá, a nyertes ajánlattevő köteles átvenni és a munkaviszonyuk alatt szerzett szolgálati idejük elismerésével biztosítani a jogfolytonos tovább foglalkoztatásukat, a feladatot jelenleg ellátó gazdasági társaság alkalmazásában álló, de a megbízás megszűnése után az ajánlatkérőhöz visszavételre kerülő, központi ügyeleten dolgozó **2 fő személygépjármű-vezetőt** *(munkavállalók).*

**4. Tárgyi feltételek**

1. A központi ügyelet szakmai minimum feltételeinek megfelelő, a vállalkozási szerződés 5. számú mellékletét képező leltárban tételesen felsorolt műszereit, használati eszközeit és berendezési tárgyait Vasvár Város Önkormányzata ingyenes használatba adja.
2. A nyertes ajánlattevő fizeti a felmerülő közüzemi költségeket (áramdíj, víz és csatornadíj, távközlési és internet szolgáltatás, távhőszolgáltatás).
3. Rendelő épületének állagmegóvása a tulajdonos, azaz a Vasvár Város Önkormányzatának feladata, míg a karbantartási feladatokat a nyertes ajánlattevő saját költségén végezteti el.
4. A rendelőben található eszközöket, tárgyakat tételesen, leltár szerint az ajánlatkérő a nyertes ajánlattevőnek átadja. Elhasználódás, meghibásodás esetén a nyertes ajánlattevő tartozik pótlási és beszerzési kötelezettséggel a saját költségén. A folyamatos működéshez az eszközök, műszerek javítását, pótlását biztosítja.
5. Az ajánlatkérő a KGB 038 forgalmi rendszámú Suzuki Ignis típusú önkormányzati tulajdonú személygépjárművet megkülönböztető jelzéssel vizsgáztatva a feladat ellátásához ingyenesen biztosítja. A műszaki vizsgáztatás és a fő alkatrészek javítási költségeit ajánlatkérő fizeti. A nem rendeltetésszerű használatból eredő károk megfizetése a nyertes ajánlattevőt terheli, továbbá a nyertes ajánlattevő kötelessége az üzemeltetési költségek viselése és az e körben felmerülő kisebb javítások saját költségen történő biztosítása. A személygépjármű kötelező felelősségbiztosítását és Casco biztosítását, annak nyertes ajánlattevő részére biztosított kizárólagos használatára tekintettel a nyertes ajánlattevő viseli.